b'\n_START_ARTICLE_\nPezdirk\n_START_SECTION_\nOpis\n_START_PARAGRAPH_\nPezdirk je majhna riba z visokim, bo\xc4\x8dno stisnjenim telesom, pokritim z velikimi luskami in nepopolno pobo\xc4\x8dnico. Ima majhno glavo z majhnimi kon\xc4\x8dnimi usti. Hrbet je pri odraslih primerkih sivozelene barve, boki so \xc5\xbeivih kovinskih barv, od vijoli\xc4\x8dne, ro\xc5\xbenate ali modrikaste po sredini bokov pa proti repni plavuti poteka modra proga. Plavuti so svetlej\xc5\xa1ih odtenkov, med drstjo pa postanejo rde\xc4\x8dkaste barve. Pezdirk dose\xc5\xbee dol\xc5\xbeino do 9 cm, v povpre\xc4\x8dju pa le 5-6. Spolno dozorijo v drugem ali tretjem letu starosti, drstijo pa se od aprila do maja v mirnih delih rek, kjer \xc5\xbeivi tudi sladkovodna \xc5\xa1koljka, poto\xc4\x8dni \xc5\xa1kr\xc5\xbeek, od katere je odvisno razmno\xc5\xbeevanje te ribje vrste. Vanje namre\xc4\x8d samica s pomo\xc4\x8djo posebne cevke odlo\xc5\xbei od 40 do 100 iker. Samec v bli\xc5\xbeino \xc5\xa1koljke izbrizga semensko teko\xc4\x8dino, ta pa skupaj z vodo posrka spermalne celice in oplodi ikre. Znotraj \xc5\xa1koljke prve tri do \xc5\xa1tiri tedne tudi \xc5\xbeivi ribji zarod pezdirkov._NEWLINE_Osnovna hrana pezdirka je plankton ter odmrli delci vodnega rastlinja, ob\xc4\x8dasno se hrani tudi z raznimi malo\xc5\xa1\xc4\x8detinci.\n_START_SECTION_\nRaz\xc5\xa1irjenost\n_START_PARAGRAPH_\nPezdirk je raz\xc5\xa1irjen od reke Neve na SZ Francije pa vse do Kaspijskega jezera na vzhodu. Na severu ga najdemo tudi v jugovzhodni Angliji pa vse do ju\xc5\xbene Finske. Na jugu je skrajna to\xc4\x8dka reka Marica in severna Tur\xc4\x8dija. \xc5\xbdivi v obalnem pasu vseh po\xc4\x8dasi teko\xc4\x8dih vodotokov, pa tudi v jezerih in drugih stoje\xc4\x8dih vodah. Ogro\xc5\xbea ga onesna\xc5\xbeenje vodotokov, kar povzro\xc4\x8da izumiranje poto\xc4\x8dnega \xc5\xa1kr\xc5\xbeka, ki je klju\xc4\x8den za razmno\xc5\xbeevanje te ribje vrste.'